Ágh István

*Mint egy Madonna*

Jelenléte már az égből sugárzik,

de múltja még derül tekintetében,

élő mosolya szárnyán szállt idáig

a pillanat, mi végképp az övé lett,

meg az enyém, özvegyi nászajándék

a cinkos és ragaszkodó kacsintás,

mint valami ártatlan gyermekjáték,

mielőtt tudtuk volna, hogy mi vár ránk,

a csöndbe visszatérő otthonosság

békéjébe vegyülök, mikor nézem,

eltűnődöm mennyei pillantásán,

tán Máriára hasonlít fényképe,

milyen lehetett Jézus szülőanyja?

nem láthatták a jelenések közben,

ha az alakját fényesség takarta,

vonásait másoktól kölcsönözte,

a szende modell volt eddig a minta,

kit Raffaello festett Firenzében,

de megjelent az igazi Madonna

nyomán egy égi asszony földi képe.